Subject: Noorte ühispöördumine: multihall Pärnu
From: Pärnu linna Noortevolikogu <[email-masked]>
To: <[email-masked]>, "min - KUM" <[email-masked]>
Cc: <[email-masked]>, <[email-masked]>
Date: Mon, 13 Apr 2026 11:56:15 +0300

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Tere, Eesti Olümpiakomitee ja Kultuuriministeeriumi esindajad.

Kirjutame teile Pärnu noorte nimel, et paluda teil tõsiselt kaaluda 
multifunktsionaalse halli rajamist just Pärnusse.

Meie jaoks ei ole see lihtsalt ühe uue hoone küsimus. See on küsimus 
sellest, kuhu suunatakse järgmine suur võimalus Eestis. Kas taas ühte juba 
tugevasse keskusesse või piirkonda, kus sellisel investeeringul oleks 
päriselt suur mõju nii noortele, kogukonnale kui kogu Lääne-Eestile.

Pärnu on Lääne-Eesti suurim keskus. Siin on olemas aktiivsed noored, tugev 
sündmuste kultuur, kasvav vajadus suuremate siseruumide järele ning selge 
potentsiaal tuua siia rohkem sporti, kultuuri, meelelahutust ja 
majanduslikku elu. Täna piirab Pärnu arengut see, et meil ei ole piisava 
mahutavuse ja võimalustega sisepinda, kus saaks korraldada suuremaid 
võistlusi, kontserte, kogukonnaüritusi ja noorte algatusi aastaringselt.

Pärnu noored ei näe multihalli ainult kohana, kus midagi “tarbida”. Me näeme 
seda kohana, mida kasutada, käivitada ja sisuga täita. Meie seas on noori 
sportlasi, muusikuid, esinejaid, korraldajaid, vabatahtlikke ja kogukonna 
eestvedajaid, kes oskavad sellist kohta päriselt elus hoida.

Selle kinnitamiseks viisid Pärnu linna noortevolikogu ja Pärnu HUUB läbi 
lühiküsitluse kohalike noorte seas. Kokku vastas 236 noort ning neist 223 
ehk 94,5% ütles, et toetab multihalli rajamist Pärnusse.

Noorte tagasiside oli väga selge. Toome välja mõned mõtted:

– Pärnule on vaja atraktsioone ja võimalusi, mis toovad inimesi siia

– Kõik suuremad asjad ei peaks alati minema ainult Tallinna või Tartusse

– Multihall tõstaks Pärnu väärtust, elavdaks majandust ja looks uusi 
võimalusi

– Selline koht peaks toetama nii sporti, kultuuri kui ka kogukonnaüritusi

– Pärnu on piisavalt suur ja arenev linn, et sellist keskust päriselt vajada 
ja kasutada

Pärnus toimunud ja toimuvad sündmused, nagu näiteks The Clash, Beach Grind, 
Öövalgel ja mitmed teised algatused, näitavad, et siin on olemas inimesed, 
publik ja korraldusvõimekus. Puudu on eelkõige taristu, mis aitaks seda 
potentsiaali suuremas mahus rakendada.

Usume, et multihalli rajamine Pärnusse ei teeniks ainult ühte linna. See 
oleks oluline samm regionaalse tasakaalu, Lääne-Eesti arengu ja kogu Eesti 
võimaluste hajutamise suunas. Pärnu asukoht, tuntus, ligipääsetavus ja 
võimekus külalisi vastu võtta annavad sellele väga tugeva aluse.

Palume teil võtta Pärnu kandidatuuri tõsiselt ning arvestada otsuse 
tegemisel ka noorte selgelt väljendatud toetusega.

Kui see aitab otsustusprotsessi, oleme valmis jagama küsitluse tulemusi 
täpsemalt ning andma omalt poolt noorte vaate selle kohta, kuidas multihall 
saaks Pärnus päriselt kasutust ja mõju luua.

Lugupidamisega,

Pärnu linna noored

Pärnu linna noortevolikogu

Pärnu HUUB